[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 5.6.2008

COM(2008) 335 τελικό

2008/0111 (CNS)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

σχετικά με την υπογραφή και την προσωρινή εφαρμογή μνημονίου συνεργασίας μεταξύ της Διεθνούς Οργάνωσης Πολιτικής Αεροπορίας και της Ευρωπαϊκής Κοινότητας όσον αφορά τους ελέγχους/επιθεωρήσεις ασφαλείας και συναφή θέματα

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

σχετικά με τη σύναψη μνημονίου συνεργασίας μεταξύ της Διεθνούς Οργάνωσης Πολιτικής Αεροπορίας και της Ευρωπαϊκής Κοινότητας όσον αφορά τους ελέγχους/επιθεωρήσεις ασφαλείας και συναφή θέματα

(υποβληθείσες από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1) ΠΛΑΙΣΙΟ ΤΗΣ ΠΡΟΤΑΣΗΣ

Αιτιολόγηση και αντικείμενο της πρότασης

Από το 2002, η ΔΟΠΑ διεξάγει επιθεωρήσεις ασφαλείας σε όλα τα συμβαλλόμενα κράτη, μεταξύ των οποίων είναι τα κράτη μέλη της ΕΚ, για να παρακολουθεί την εφαρμογή του παραρτήματος 17 της σύμβασης του Σικάγου. Από το 2004, η Επιτροπή επιθεωρήσεις ασφαλείας με βάση τον κανονισμό (EΚ) αριθ. 2320/2002 για να παρακολουθεί την εφαρμογή του εν λόγω κανονισμού από τα κράτη μέλη. Το παράρτημα 17 και ο κανονισμός (EΚ) αριθ. 2320/2002 περιέχουν, σε μεγάλο βαθμό, παρεμφερή πρότυπα. Συνεπεία αυτού, τα κράτη μέλη είναι αντιμέτωπα σήμερα με δύο συστήματα παρακολούθησης της συμμόρφωσης που έχουν τον ίδιο στόχο και – σε μεγάλο βαθμό – το ίδιο πεδίο εφαρμογής. Τόσο τα κράτη μέλη όσο και η ΔΟΠΑ θα μπορούσαν να αξιοποιήσουν καλύτερα τους περιορισμένους πόρους, εάν οι έλεγχοι της ΔΟΠΑ στην Κοινότητα μειώνονταν αισθητά.

Προς το σκοπό αυτό, στις 30 Νοεμβρίου 2007, το Συμβούλιο ενέκρινε τη σύσταση της Επιτροπής "να εξουσιοδοτηθεί η Επιτροπή να αρχίσει διαπραγματεύσεις για μια συμφωνία μεταξύ της Διεθνούς Οργάνωσης Πολιτικής Αεροπορίας (ΔΟΠΑ) και της Ευρωπαϊκής Κοινότητας σχετικά με τους ελέγχους/επιθεωρήσεις ασφαλείας και συναφή θέματα".

Στόχος της συμφωνίας είναι να μειώσει αισθητά η ΔΟΠΑ τους μεμονωμένους ελέγχους ασφαλείας που διενεργεί βάσει του προγράμματός της καθολικού ελέγχου της αεροπορικής ασφάλειας (USAP) στο έδαφος της Ευρωπαϊκής Κοινότητας, αναγνωρίζοντας ότι τα περισσότερα πρότυπα που περιέχει το παράρτημα 17 της σύμβασης του Σικάγου καλύπτονται επίσης από την κοινοτική νομοθεσία (κανονισμός (EΚ) αριθ. 2320/2002) και ότι απαιτείται η Επιτροπή να διεξάγει επιθεωρήσεις για να παρακολουθεί την εφαρμογή του κανονισμού αυτού από τα κράτη μέλη.

Η προετοιμασία των διαπραγματεύσεων για τη συμφωνία έγινε σε στενή συνεργασία με την ειδική επιτροπή που είχε συσταθεί από το Συμβούλιο με την έκδοση εντολής διαπραγμάτευσης προς την Επιτροπή. Οι διαπραγματεύσεις με τη ΔΟΠΑ πραγματοποιήθηκαν στις 25 Ιανουαρίου 2008 και κατέληξαν στη σύνταξη του σχεδίου ΜΣ μεταξύ ΔΟΠΑ και Ευρωπαϊκής Κοινότητας σχετικά με τους ελέγχους/επιθεωρήσεις ασφαλείας και συναφή θέματα.

Οι παρούσες προτάσεις έχουν ως αντικείμενο απόφαση του Συμβουλίου για την υπογραφή και την προσωρινή εφαρμογή, καθώς και τη σύναψη του ΜΣ.

Υπάρχουσες διατάξεις στο πεδίο της πρότασης

Το παράρτημα 17 της σύμβασης του Σικάγου και ο κανονισμός (EΚ) αριθ. 2320/2002 περιέχουν πρότυπα για την ασφάλεια της πολιτικής αεροπορίας με τον ίδιο στόχο και, σε μεγάλο βαθμό, το ίδιο πεδίο εφαρμογής. Τόσο η ΔΟΠΑ όσο και η Επιτροπή διεξάγουν ελέγχους/επιθεωρήσεις ασφαλείας στα κράτη μέλη της ΕΚ προκειμένου να ελέγχουν τη συμμόρφωση προς τα πρότυπα αυτά.

Συνοχή με τις υπόλοιπες πολιτικές και στόχους της Κοινότητας

Σύμφωνα με τους στόχους της πολιτικής της Κοινότητας στον τομέα της πολιτικής αεροπορίας, το ΜΣ ενισχύει τις σχέσεις μεταξύ Κοινότητας και ΔΟΠΑ και επιτρέπει καλύτερη αξιοποίηση των περιορισμένων πόρων των κρατών μελών στην παρακολούθηση της συμμόρφωσης.

2) ΔΙΑΒΟΥΛΕΥΣΗ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΗ ΤΩΝ ΕΠΙΠΤΩΣΕΩΝ

Διαβούλευση με τα ενδιαφερόμενα μέρη

Μέθοδοι διαβούλευσης, κύριοι τομείς στόχοι και γενικά χαρακτηριστικά των συνομιλητών

Ο σχέδιο ΜΣ συντάχθηκε σε διαβούλευση με την ειδική επιτροπή που έχει συστήσει το Συμβούλιο. Η ειδική επιτροπή συνεδρίασε στις 22 Ιανουαρίου, στις 25 Ιανουαρίου και στις 11 Mαρτίου.

Καθώς θα μειωθούν οι διπλές επιθεωρήσεις στους αερολιμένες, θα ωφεληθεί από το ΜΣ ολόκληρος ο αεροπορικός κλάδος και ιδίως οι κοινοτικοί αερολιμένες και αερομεταφορείς.

Σύνοψη των παρατηρήσεων και τρόπος με τον οποίο ελήφθησαν υπόψη

Ελήφθησαν υπόψη τα σχόλια των κρατών μελών που διατυπώθηκαν κατά τις συνεδριάσεις της ειδικής επιτροπής.

3) ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ

Σύνοψη της προτεινόμενης δράσης

Σύμφωνα με την εντολή που έλαβε η Επιτροπή για την έναρξη διαπραγματεύσεων με τη ΔΟΠΑ, το σχέδιο του ΜΣ αποβλέπει στην αισθητή μείωση των μεμονωμένων ελέγχων που διενεργεί η ΔΟΠΑ στα κράτη μέλη. Προς το σκοπό αυτό, η ΔΟΠΑ θα αξιολογήσει το σύστημα επιθεώρησης της αεροπορικής ασφάλειας της Ευρωπαϊκής Επιτροπής, δηλαδή τις εκθέσεις των επιθεωρήσεων των αρμοδίων εθνικών αρχών σε συνδυασμό με τα δεδομένα που διαβιβάζουν τα αντίστοιχα κράτη μέλη, τη μεθοδολογία των επιθεωρήσεων και τους ελέγχους παρακολούθησης.

Για να εξασφαλισθεί κατάλληλος χειρισμός των διαβαθμισμένων πληροφοριών της ΕΕ, η ΔΟΠΑ οφείλει να συμμορφωθεί προς την απόφαση 2001/844/EΚ, ΕΚΑΧ, Ευρατόμ, της Επιτροπής, της 29ης Νοεμβρίου 2001, για την τροποποίηση του εσωτερικού κανονισμού της. Η Επιτροπή εξουσιοδοτείται να ελέγχει επί τόπου τα μέτρα προστασίας που θα λάβει η ΔΟΠΑ.

Νομική βάση

Συνθήκη ΕΚ, άρθρο 80 παράγραφος 2 και άρθρο 300 παράγραφος 1

Αρχή της επικουρικότητας

Μόνον με συμφωνία μεταξύ της Κοινότητας και της ΔΟΠΑ είναι δυνατόν να μειωθεί ο φόρτος που δημιουργείται από τους διπλούς ελέγχους/επιθεωρήσεις ασφαλείας σε επίπεδο κρατών μελών.

Αρχή της αναλογικότητας

Το σχέδιο του ΜΣ καλύπτει μόνον τα πρότυπα του παραρτήματος 17 που καλύπτονται επίσης από τον κανονισμό (EΚ) αριθ. 2320/2002. Το σχέδιο του ΜΣ δεν αποκλείει καταρχήν τη δυνατότητα διεξαγωγής ελέγχων από τη ΔΟΠΑ στα κράτη μέλη για τα τμήματα εκείνα του παραρτήματος 17 που δεν καλύπτονται από την κοινοτική νομοθεσία· η ΔΟΠΑ επεσήμανε όμως ότι δεν θεωρεί πρωτεύοντες αυτούς τους ελέγχους ασφαλείας, καθώς το ΜΣ καλύπτει τα περισσότερα πρότυπα του παραρτήματος 17. Ωστόσο, η ΔΟΠΑ θα συνεχίσει να έχει απευθείας σχέσεις με τα κράτη μέλη.

Επιλογή μέσων

Εφόσον το σχέδιο του ΜΣ περιέχει δεσμευτικά στοιχεία για αμφότερες τις πλευρές, απαιτείται συμφωνία με βάση το άρθρο 300 της συνθήκης ΕΚ.

4) ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

Η πρόταση δεν έχει επίπτωση επί του κοινοτικού προϋπολογισμού.

Αποφυγή επανάληψης των εργασιών

Σκοπός της πρότασης είναι να μειωθεί αισθητά ο αριθμός των μεμονωμένων επιθεωρήσεων ασφαλείας στα κράτη μέλη, σε επίπεδο κράτους και αερολιμένα, ώστε να αποφεύγεται η επανάληψη των εργασιών και καλύτερη αξιοποίηση των περιορισμένων πόρων. από το ΜΣ Τόσο τα κράτη μέλη όσο και ο αεροπορικός κλάδος στην Κοινότητας, ιδίως οι αερολιμένες και οι αερομεταφορείς, θα ωφεληθούν .

Λεπτομερής επεξήγηση της πρότασης

Με βάση τη συνήθη διαδικασία που ακολουθείται για την υπογραφή και τη σύναψη διεθνών συμφωνιών, ζητείται από το Συμβούλιο να εγκρίνει την απόφαση για την υπογραφή και την προσωρινή εφαρμογή του σχεδίου ΜΣ μεταξύ της ΔΟΠΑ και της Ευρωπαϊκής Κοινότητας όσον αφορά τους ελέγχους/επιθεωρήσεις ασφαλείας και συναφή θέματα, καθώς και την απόφαση για τη σύναψή του, και να ορίσει τα πρόσωπα που εξουσιοδοτούνται να υπογράψουν το ΜΣ εξ ονόματος της Κοινότητας.

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

σχετικά με την υπογραφή και την προσωρινή εφαρμογή μνημονίου συνεργασίας μεταξύ της Διεθνούς Οργάνωσης Πολιτικής Αεροπορίας και της Ευρωπαϊκής Κοινότητας όσον αφορά τους ελέγχους/επιθεωρήσεις ασφαλείας και συναφή θέματα

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 80 παράγραφος 2, σε συνδυασμό με την πρώτη πρόταση του πρώτου εδαφίου του άρθρου 300 παράγραφος 2,

την πρόταση της Επιτροπής,

Εκτιμώντας τα ακόλουθα:

1. Το Συμβούλιο εξουσιοδότησε στις 30 Νοεμβρίου 2007 την Επιτροπή να αρχίσει διαπραγματεύσεις για μια συμφωνία μεταξύ της Ευρωπαϊκής Κοινότητας και της Διεθνούς Οργάνωσης Πολιτικής Αεροπορίας (ΔΟΠΑ) όσον αφορά τους ελέγχους/επιθεωρήσεις ασφαλείας και συναφή θέματα.

2. Η Επιτροπή διαπραγματεύθηκε, εξ ονόματος της Κοινότητας, μνημόνιο συνεργασίας (MΣ) με τη ΔΟΠΑ όσον αφορά τους ελέγχους/επιθεωρήσεις ασφαλείας και συναφή θέματα σύμφωνα με τις οδηγίες που καθορίζονται στο παράρτημα I και την ad hoc διαδικασία που καθορίζεται στο παράρτημα II της απόφασης του Συμβουλίου με την οποία εξουσιοδοτήθηκε η Επιτροπή να αρχίσει διαπραγματεύσεις.

3. Με την επιφύλαξη ενδεχόμενης σύναψης σε μεταγενέστερη ημερομηνία, το ΜΣ που διαπραγματεύτηκε η Επιτροπή πρέπει να υπογραφεί και να εφαρμόζεται προσωρινά,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο μόνο

1. Ο Πρόεδρος του Συμβουλίου εξουσιοδοτείται με την παρούσα να ορίσει το(τα) πρόσωπο(α) που είναι αρμόδιο(α) να υπογράψει(ουν) εξ ονόματος της Κοινότητας το μνημόνιο συνεργασίας (MΣ) μεταξύ της Διεθνούς Οργάνωσης Πολιτικής Αεροπορίας (ΔΟΠΑ) και της Ευρωπαϊκής Κοινότητας όσον αφορά τους ελέγχους/επιθεωρήσεις ασφαλείας και συναφή θέματα, με την επιφύλαξη ενδεχόμενης σύναψής του σε μεταγενέστερη ημερομηνία.

2. Εν αναμονή της έναρξης ισχύος του, το ΜΣ εφαρμόζεται προσωρινά από την ημερομηνία υπογραφής του.

3. Το κείμενο του ΜΣ επισυνάπτεται στην παρούσα απόφαση.

Βρυξέλλες,

Για το Συμβούλιο

Ο Πρόεδρος

2008/0111 (CNS)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

σχετικά με τη σύναψη μνημονίου συνεργασίας μεταξύ της Διεθνούς Οργάνωσης Πολιτικής Αεροπορίας και της Ευρωπαϊκής Κοινότητας όσον αφορά τους ελέγχους/επιθεωρήσεις ασφαλείας και συναφή θέματα

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 80 παράγραφος 2, σε συνδυασμό με την πρώτη πρόταση του πρώτου εδαφίου του άρθρου 300 παράγραφος 2 και το άρθρο 300 παράγραφος 3 πρώτο εδάφιο,

την πρόταση της Επιτροπής,

τη γνώμη του Ευρωπαϊκού Κοινοβουλίου[1],

Εκτιμώντας τα ακόλουθα:

4. Το Συμβούλιο εξουσιοδότησε στις 30 Νοεμβρίου 2007 την Επιτροπή να αρχίσει διαπραγματεύσεις για μια συμφωνία μεταξύ της Ευρωπαϊκής Κοινότητας και της Διεθνούς Οργάνωσης Πολιτικής Αεροπορίας (ΔΟΠΑ) όσον αφορά τους ελέγχους/επιθεωρήσεις ασφαλείας και συναφή θέματα.

5. Η Επιτροπή διαπραγματεύθηκε, εξ ονόματος της Κοινότητας, μνημόνιο συνεργασίας (MΣ) με τη ΔΟΠΑ όσον αφορά τους ελέγχους/επιθεωρήσεις ασφαλείας και συναφή θέματα σύμφωνα με τις οδηγίες που καθορίζονται στο παράρτημα I και την ad hoc διαδικασία που καθορίζεται στο παράρτημα II της απόφασης του Συμβουλίου με την οποία εξουσιοδοτήθηκε η Επιτροπή να αρχίσει διαπραγματεύσεις.

6. Το ΜΣ υπογράφηκε εξ ονόματος της Κοινότητας στις …[2] με την επιφύλαξη της σύναψή του σε μεταγενέστερο στάδιο, σύμφωνα με την απόφαση …/…/EΚ του Συμβουλίου.

7. Το ΜΣ πρέπει να εγκριθεί.

8. Στην παράγραφο 6 σημείο 3 του ΜΣ προβλέπεται ότι το ΜΣ αρχίζει να ισχύει την πρώτη ημέρα του δευτέρου μηνός που έπεται της τελευταίας από τις δύο κοινοποιήσεις, μέσω των οποίων τα συμβαλλόμενα μέρη κοινοποιούν αμοιβαία την ολοκλήρωση των αντίστοιχων εσωτερικών διαδικασιών τους. Κατά συνέπεια, ο Πρόεδρος του Συμβουλίου πρέπει να εξουσιοδοτηθεί να προβεί στην απαιτούμενη κοινοποίηση εξ ονόματος της Κοινότητας,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Εγκρίνεται με την παρούσα εξ ονόματος της Κοινότητας το μνημόνιο συνεργασίας (MΣ) μεταξύ της Ευρωπαϊκής Κοινότητας και της Διεθνούς Οργάνωσης Πολιτικής Αεροπορίας όσον αφορά τους ελέγχους/επιθεωρήσεις ασφαλείας και συναφή θέματα.

2. Το κείμενο του ΜΣ επισυνάπτεται στην παρούσα απόφαση.

Άρθρο 2

Ο Πρόεδρος του Συμβουλίου εξουσιοδοτείται να ορίσει το πρόσωπο που είναι αρμόδιο να προβεί στην κοινοποίηση που αναφέρεται στην παράγραφο 6 σημείο 3 του ΜΣ.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

MΝΗΜΟΝΙΟ ΣΥΝΕΡΓΑΣΙΑΣ ΜΕΤΑΞΥ ΤΗΣ ΔΙΕΘΝΟΥΣ ΟΡΓΑΝΩΣΗΣ ΠΟΛΙΤΙΚΗΣ ΑΕΡΟΠΟΡΙΑΣ ΚΑΙ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ ΟΣΟΝ ΑΦΟΡΑ ΤΙΣ ΕΠΙΘΕΩΡΗΣΕΙΣ ΑΣΦΑΛΕΙΑΣ / ΕΙΔΙΚΕΣ ΕΠΙΘΕΩΡΗΣΕΙΣ ΚΑΙ ΣΥΝΑΦΗ ΘΕΜΑΤΑ

Η Διεθνής Οργάνωση Πολιτικής Αεροπορίας («ΔΟΠΑ») και

η Ευρωπαϊκή Κοινότητα («ΕΚ»),

στο εξής «τα συμβαλλόμενα μέρη»,

Υπενθυμίζοντας τη σύμβαση Διεθνούς Πολιτικής Αεροπορίας που υπογράφηκε στις 7 Δεκεμβρίου 1944, στο εξής «σύμβαση του Σικάγου», και ιδίως το παράρτημα 17, στο εξής «παράρτημα 17»,

Έχοντας υπόψη το ψήφισμα A35-9 της Γενικής Συνέλευσης της ΔΟΠΑ, με το οποίο ο Γενικός Γραμματέας παροτρύνεται να συνεχίσει την εφαρμογή του προγράμματος καθολικού ελέγχου της αεροπορικής ασφάλειας (USAP) που περιλαμβάνει τακτικούς, υποχρεωτικούς, συστηματικούς και εναρμονισμένους ελέγχους ασφαλείας σε όλα τα συμβαλλόμενα κράτη της σύμβασης του Σικάγου (στο εξής «συμβαλλόμενα κράτη»),

Υπενθυμίζοντας τον κανονισμό (ΕΚ) αριθ. 2320/2002 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2002, για τη θέσπιση κοινών κανόνων στο πεδίο της ασφάλειας της πολιτικής αεροπορίας[3], στο εξής «κανονισμός 2320/2002», και τον κανονισμό (ΕΚ) αριθ. 300/2008 του Ευρωπαϊκού Κοινοβουλίου και του Συμβουλίου, της 11ης Μαρτίου 2008, για τη θέσπιση κοινών κανόνων στο πεδίο της ασφάλειας της πολιτικής αεροπορίας και την κατάργηση του κανονισμού (ΕΚ) αριθ. 2320/2002[4], στο εξής «κανονισμός 300/2008» ο οποίος θα αντικαταστήσει τον κανονισμό 2320/2002 μετά την έγκριση των αναγκαίων μέτρων εφαρμογής,

Επισημαίνοντας τον κανονισμό (ΕΚ) αριθ. 1486/2003 της Επιτροπής, της 22ας Αυγούστου 2003, για καθορισμό των διαδικασιών διεξαγωγής των επιθεωρήσεων της Επιτροπής στο πεδίο της ασφάλειας της πολιτικής αεροπορίας[5], και ιδίως το άρθρο 16 το οποίο ορίζει ότι η Ευρωπαϊκή Επιτροπή λαμβάνει υπόψη της τους ελέγχους ασφαλείας που έχουν προγραμματίσει ή έχουν πρόσφατα πραγματοποιήσει οι διακυβερνητικοί οργανισμοί ούτως ώστε να διασφαλίζεται η εν γένει αποτελεσματικότητα των διαφόρων δραστηριοτήτων επιθεώρησης και ελέγχου της ασφάλειας,

Λαμβάνοντας υπόψη την εφαρμογή της σχετικής κοινοτικής νομοθεσίας, και ιδίως τον κανονισμό (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής[6], και την απόφαση της Επιτροπής 2001/844/ΕΚ, ΕΚΑΧ, Ευρατόμ, της 29ης Νοεμβρίου 2001, για την τροποποίηση του εσωτερικού κανονισμού της, στο εξής «απόφαση της Επιτροπής», και ιδίως τα τμήματα 10 και 26, και των τροποποιήσεών της[7],

Έχοντας υπόψη το γεγονός ότι τα περισσότερα πρότυπα που περιέχει το παράρτημα 17 καλύπτονται επίσης από τον κανονισμό 2320/2002 και ότι η Ευρωπαϊκή Επιτροπή διεξάγει επιθεωρήσεις στα κράτη μέλη της Ευρωπαϊκής Ένωσης (στο εξής «ΕΕ») για να παρακολουθεί την εφαρμογή του εν λόγω κανονισμού,

Εκτιμώντας ότι οι πρωταρχικοί στόχοι του προγράμματος ελέγχου της ΔΟΠΑ και του προγράμματος επιθεωρήσεων της Ευρωπαϊκής Επιτροπής είναι να βελτιωθεί η ασφάλεια των αερομεταφορών με αξιολόγηση της εφαρμογής των αντίστοιχων προτύπων, εντοπισμό των τυχόν ελλείψεων και εξασφάλιση της αποκατάστασής τους, εφόσον χρειάζεται,

Εκτιμώντας ότι είναι σκόπιμο να καθιερωθεί αμοιβαία συνεργασία όσον αφορά τους ελέγχους/επιθεωρήσεις ασφαλείας και συναφή θέματα κατά τρόπο που να εξασφαλισθεί καλύτερη αξιοποίηση των περιορισμένων πόρων και αποφυγή της επικάλυψης των προσπαθειών και ταυτόχρονα να διαφυλαχθεί η καθολικότητα και η ακεραιότητα του προγράμματος USAP της ΔΟΠΑ,

Εκτιμώντας ότι η Ευρωπαϊκή Επιτροπή έχει εκτελεστικές εξουσίες για να εξασφαλίσει την εφαρμογή της νομοθεσίας της Ευρωπαϊκής Κοινότητας για την ασφάλεια των αερομεταφορών,

Εκτιμώντας ότι το Συμβούλιο της ΔΟΠΑ στην 176η σύνοδό του αποφάσισε ότι, όποτε είναι εφικτό, οι έλεγχοι ασφάλειας της ΔΟΠΑ πρέπει να εστιάζονται στην ικανότητα της αντίστοιχης χώρας να ασκεί κατάλληλη εθνική εποπτεία· και ζήτησε στη συνέχεια από τον Γενικό Γραμματέα να επιδιώξει ρυθμίσεις συνεργασίας και την αποτελεσματικότερη αξιοποίηση των πόρων στις περιοχές όπου υπάρχουν υποχρεωτικά περιφερειακά κυβερνητικά προγράμματα επιθεωρήσεων ασφαλείας.

1. Γενικές διατάξεις

1.1. Τα πρότυπα του παραρτήματος 17 που δεν καλύπτονται από την κοινοτική νομοθεσία δεν εμπίπτουν στο πεδίο εφαρμογής του παρόντος μνημονίου συνεργασίας.

1.2. Όσον αφορά τα πρότυπα του παραρτήματος 17 που καλύπτονται από την κοινοτική νομοθεσία, η ΔΟΠΑ θα αξιολογεί τις επιθεωρήσεις που διεξάγει η Ευρωπαϊκή Επιτροπή στις εθνικές αρμόδιες αρχές των κρατών μελών για να ελέγχει τη συμμόρφωση των συμβαλλομένων κρατών που δεσμεύονται από την κοινοτική νομοθεσία για την ασφάλεια της πολιτικής αεροπορίας προς τα πρότυπα αυτά σύμφωνα με την παράγραφο 3 του παρόντος μνημονίου συνεργασίας.

1.3. Η εφαρμογή των αξιολογήσεων της ΔΟΠΑ θα συζητείται εφόσον το ζητήσει ένα από τα συμβαλλόμενα μέρη, τουλάχιστον όμως μια φορά ετησίως.

1.4. Οι ελεγκτές της ΔΟΠΑ μπορούν να συμμετέχουν περιστασιακά ως παρατηρητές στις επιθεωρήσεις της Ευρωπαϊκής Επιτροπής σε κοινοτικούς αερολιμένες, αφού λάβει προηγουμένως η Ευρωπαϊκή Επιτροπή ρητή σύμφωνη γνώμη του ενδιαφερόμενου κράτους μέλους.

2. Πληροφορίες σχετικές με τις επιθεωρήσεις της Ευρωπαϊκής Επιτροπής στην Ευρωπαϊκή Κοινότητα που θα παρέχονται στη ΔΟΠΑ

2.1. Σύμφωνα με την απόφαση 2001/844/EΚ, EΚΑΧ, Eυρατόμ, παρέχονται στο εξουσιοδοτημένο προσωπικό της ΔΟΠΑ οι κάτωθι διαβαθμισμένες πληροφορίες της ΕΕ επιπέδου "ΠΕΡΙΟΡΙΣΜΕΝΗΣ ΧΡΗΣΗΣ ΕΕ":

A. Κοινοί κανόνες και πρότυπα στο πεδίο της ασφάλειας της πολιτικής αεροπορίας που έχουν θεσπισθεί σύμφωνα με το άρθρο 4 παράγραφος 2 του κανονισμού 2320/2002 ή το άρθρο 4 του κανονισμού 300/2008, και

B. Όσον αφορά τις επιθεωρήσεις των αρμοδίων αρχών των κρατών μελών της ΕΕ από την Ευρωπαϊκή Επιτροπή:

(α) γενικές πληροφορίες για τον προγραμματισμό των επιθεωρήσεων της Ευρωπαϊκής Επιτροπής, καθώς και για το χρονοδιάγραμμα των επιθεωρήσεων εθνικών αρμοδίων αρχών, και κάθε τροποποίησης ή αλλαγής τους, μόλις καταστούν διαθέσιμες·

(β) την κατάσταση των δραστηριοτήτων επιθεώρησης των αρμοδίων εθνικών αρχών και αερολιμένων, τις ημερομηνίες έκδοσης των τελικών εκθέσεων επιθεώρησης και τις ημερομηνίες παραλαβής των σχεδίων δράσης του ενδιαφερομένου κράτους·

(γ) τη μεθοδολογία επιθεώρησης της Ευρωπαϊκής Επιτροπής·

(δ) την έκθεση επιθεώρησης των εθνικών αρμοδίων αρχών μαζί με το σχέδιο δράσης του ενδιαφερομένου κράτους σχετικά με την επιθεώρηση των αρμοδίων εθνικών αρχών, όπου προσδιορίζονται μέτρα και προθεσμίες αποκατάστασης των ελλείψεων που έχουν διαπιστωθεί· και

(ε) δράσεις παρακολούθησης της Ευρωπαϊκής Επιτροπής μετά την επιθεώρηση της αρμόδιας εθνικής αρχής.

2.2. Η ΔΟΠΑ περιορίζει την πρόσβαση στις διαβαθμισμένες πληροφορίες της ΕΕ που παρέχει η Ευρωπαϊκή Επιτροπή στο πλαίσιο της παρούσας συνεργασίας σε εξουσιοδοτημένο προσωπικό μόνον για λόγους ενημέρωσης. Το εξουσιοδοτημένο προσωπικό δεν δημοσιοποιεί τις πληροφορίες αυτές σε κανένα τρίτο μέρος. Η ΔΟΠΑ εφαρμόζει κάθε νομικό και εσωτερικό μηχανισμό για να προστατεύει την εμπιστευτικότητα των πληροφοριών που της παρέχει η Ευρωπαϊκή Επιτροπή.

2.3. Η Ευρωπαϊκή Επιτροπή και η ΔΟΠΑ συμφωνούν επί των περαιτέρω διαδικασιών για την προστασία διαβαθμισμένων πληροφοριών που παρέχει η Ευρωπαϊκή Επιτροπή με βάση το παρόν μνημόνιο συνεργασίας. Στις εν λόγω διαδικασίες προβλέπεται η δυνατότητα της Ευρωπαϊκής Επιτροπής να ελέγχει ποια μέτρα προστασίας έχει λάβει η ΔΟΠΑ.

3. Αξιολογήσεις του συστήματος επιθεώρησης της ασφάλειας στην πολιτική αεροπορία της Ευρωπαϊκής Επιτροπής από τη ΔΟΠΑ

3.1. Οι αξιολογήσεις του συστήματος επιθεώρησης της ασφάλειας στην πολιτική αεροπορία της Ευρωπαϊκής Επιτροπής από τη ΔΟΠΑ συνίστανται σε ανάλυση των απαιτήσεων και των πληροφοριών της Ευρωπαϊκής Επιτροπής που παρέχονται βάσει της παραγράφου 2. Εφόσον είναι αναγκαίο, η ΔΟΠΑ επισκέπτεται την Ευρωπαϊκή Επιτροπή, Γενική Διεύθυνση Ενέργειας και Μεταφορών, στην έδρα της στις Βρυξέλλες, στο Βέλγιο.

3.2. Ειδικοί όροι αναφοράς και πρακτικές ρυθμίσεις για τις αξιολογήσεις του συστήματος επιθεώρησης στην πολιτική αεροπορία της Ευρωπαϊκής Επιτροπής από τη ΔΟΠΑ συμφωνούνται με ανταλλαγή επιστολών μεταξύ της ΔΟΠΑ και της Ευρωπαϊκής Επιτροπής.

4. Επίλυση διαφορών

4.1 Κάθε διαφορά όσον αφορά την ερμηνεία ή την εφαρμογή του παρόντος μνημονίου συνεργασίας επιλύεται με διαπραγμάτευση μεταξύ των συμβαλλομένων μερών.

4.2. Τίποτε στον παρόν μνημόνιο συνεργασίας ή σχετικό με αυτό δεν θεωρείται παραίτηση από προνόμια ή ασυλίες των συμβαλλομένων μερών.

5. Άλλες συμφωνίες

5.1. Το παρόν μνημόνιο συνεργασίας δεν υποκαθιστά ούτε προδικάζει άλλες μορφές συνεργασίας μεταξύ των συμβαλλομένων μερών.

6. Αναθεώρηση – Έναρξη ισχύος

6.1. Τα συμβαλλόμενα μέρη επανεξετάζουν την εφαρμογή του παρόντος μνημονίου συνεργασίας στα τέλη της τρέχουσας φάσης του προγράμματος USAP, και ενωρίτερα, εάν κριθεί αναγκαίο από ένα από τα συμβαλλόμενα μέρη.

6.2. Εν αναμονή της έναρξης ισχύος του, το παρόν μνημόνιο συνεργασίας εφαρμόζεται προσωρινά από την ημερομηνία υπογραφής του.

6.3. Το παρόν μνημόνιο συνεργασίας αρχίζει να ισχύει την πρώτη ημέρα του δευτέρου μηνός μετά την τελευταία από τις δύο κοινοποιήσεις, μέσω των οποίων τα συμβαλλόμενα μέρη κοινοποιούν αμοιβαία την ολοκλήρωση των αντίστοιχων εσωτερικών διαδικασιών τους.

Εις διπλούν, στην αγγλική γλώσσα.

Για τη Διεθνή Οργάνωση Πολιτικής Αεροπορίας

Ημερομηνία:

Τόπος:

Για την Ευρωπαϊκή Κοινότητα

Ημερομηνία:

Τόπος:

[1] ΕΕ C της , σ. .

[2] ΕΕ C της , σ. .

[3] ΕΕ L 355 της 30.12.2002, σ. 1.

[4] ΕΕ L 97 της 9.4.2008, σ. 72.

[5] ΕΕ L 213 της 23.8.2003, σ. 3.

[6] ΕΕ L 145 της 31.5.2001, σ. 43.

[7] Απόφαση της Επιτροπής της 3ης Φεβρουαρίου 2005 (2005/94/ΕΚ, Ευρατόμ), απόφαση της Επιτροπής της 31ης Ιανουαρίου 2006 (2006/70/ΕΚ, Ευρατόμ) και απόφαση της Επιτροπής της 2ας Αυγούστου 2006 (2006/548/ΕΚ, Ευρατόμ)